Kom ons vat hande oor taal – DAK Netwerk
Kom ons vat hande oor…
Berig verskaf deur Danny Titus, Netwerk24
In die gesprek oor Afrikaans moet groter klem gelê word op bruin en swart sprekers van die taal, skryf Danny Titus.
Die professor bel terug, omtrent twee minute nadat ek vir hom die e-pos gestuur het.
Die man is baie besig, word my vertel. Hy antwoord nie sommer nie. Ek is maar skepties, want ek ken hom deur sy Engelse werke as openbare kommentator en werksaam by die Wits-universiteit se openbare bestuursprogramme. Ek is gevra om hom ook uit te nooi na ons DAK-netwerk se konferensie “Waarheid en versoening oor Afrikaans” (WVA).
Die professor is ’n swart Afrikaan en ’n uiters skerp kommentator. Ons praat oor die telefoon versigtig Engels. Hy sê hy sal baie graag wil praat oor Afrikaans as ’n swart taal. Ek verduidelik vir hom die struktuur van die konferensie. Ons wil graag ’n nuwe narratief oor Afrikaans begin wat aansluit by die groter prentjie van ons taal.
Danny Titus, deur Netwerk24
Ons moet ’n raamwerk skep waarin alle Afrikaanssprekendes gemaklik met mekaar en met ons taal kan omgaan. Afrikaanssprekendes is dit aan die nasionale Suid-Afrika verskuldig om uit sy verstarde polarisasie te tree.
En waarheid en versoening dan? Alweer ’n byltjiesdag, sal mense vra. Allermins.
“My broe’, sê ons vriend. Daai man is Afrikaans!”
Die waarheid-en-versoeningsmodel pas ons konferensie oor Afrikaans perfek. Drie fases vir Afrikaans: Wat is die waarheid oor Afrikaans, wat is geïgnoreer en hoe kan ons die groter prentjie van ons taal sy regmatige plek gee? Tweedens fokus ons op die bekentenisse waar ons meer kon doen en juis nou meer kan doen. En dan laastens: Hoe kan ons die tafel voorberei vir die versoening van Afrikaanses? Ons kan tog uit die loopgrawe klim en die rykheid en rypheid van Afrikaans aan ons mede-landgenote bekend stel. En dit is die storie. Lekker, tog?
Terug by die professor. Hy kyk na sy dagboek en sien dat hy nie die Saterdag daar kan wees nie. Maar die Sondag wel. Hy sê hy neem gewoon die vroegste vlug uit Johannesburg en sluit dan by die WVA-konferensie aan. Ek groet die professor, kry my asem terug en bel ’n gemeenskaplike vriend.
Category: ArtikelsBy Danny Titus April 9, 2019 Leave a comment
PreviousPrevious post:‘n Tuiste vir almal in Afrikaans?NextNext post:Afrikaans: Waarheid en versoening onder een DAK